Brøndby IF fastholder førstepladsen hos tv-seerne

Alka Superligaen sæson 2016/17 er lagt bag os, og med samtlige kampe spillet er seertallene for sæsonen som altid blevet opgjort.

Der er ikke de store overraskelser at hente. Igen er det Brøndby IF på en suveræn førsteplads med 4.364.000 millioner seere til kampene, mens FC København følger efter med 3.257.000 seere – dog for en enkelt tv-kamp mindre.

Det betyder, at der i snit har siddet 121.000 ved skærmen, når de blågule spiller, mens københavnerne tiltrækker 93.000 seere i snit.

Tallene viser også, at Brøndby IF er den eneste klub med fremgang på antallet af tv-seere. Fremgangen lyder på 2,6 procent, mens alle andre klubber må notere sig et tab af seere i forhold til sæsonen 2015/16 (der kan ikke måles på oprykkerne, red.)

Der er efter årsskiftet også medtaget tal målt på seere på såkaldte second screens. Det er computere, tabletter og smartphones.

Top 5 tv-tal for sæsonen 2016/17 i Alka Superligaen:

1. Brøndby IF: 4.364.000 (+2,6 %)

2. FC København 3.257.000 (-6,9 %)

3. AGF 2.625.000 (-7,0 %)

4. FC Midtjylland 2.625.000 (-16,6 %)

5. Esbjerg fB 2.318.000 (-19 %)

Foto: Getty Images